Pernille Vigsø Bagge (SF), 2010-11-26:
Der er hårdt brug for en fokuseret indsats for at få flere unge til at gennemføre en ungdomsuddannelse.
Alt for mange, måske særlig drengene, kom aldrig om bord på uddannelsestoget, da det kørte, og uddannelse er vigtigere end nogen sinde før, for alt tyder på, at der om 10 år vil være op imod 100.000 ufaglærte uden arbejde, mens vi vil mangle over 50.000 faglærte.
Ufaglærte vil mere end nogen sinde før risikere at få usikre job på kanten af arbejdsmarkedet og dårligere løn.
For erhvervslivet er de faglige uddannelser ofte grundlaget for virksomhedernes eksistens.
Godt uddannede ansatte er med til at skabe vækst gennem øget produktivitet, innovation og iværksætteri.
De erhvervsfaglige uddannelser er også et godt springbræt for unge, der ønsker at tage en videregående uddannelse.
For SF er erhvervsskolerne, herunder også produktionsskolerne, et af de vigtigste områder, når det drejer sig om at få Danmark tilbage på vækstsporet.
Erhvervsuddannelserne skal spille en helt central rolle, hvis vi skal nå 95 pct.-målsætningen.
SF mener, at der bør satses meget mere på produktionsskoler og bl.a. på, at den nuværende 1-års regel skal ophæves.
Mange unge starter i dag på en erhvervsskole uden at være klar til at deltage i undervisningen.
Nogle af disse unge, hvor mange både socialt og fagligt er svagt stillet, gør det samtidig vanskeligere for de mere uddannelsesparate unge at få fuldt udbytte af undervisningen.
Efter et stykke tid dukker de så op i frafaldsstatistikken, og deres ophold på en erhvervsskole blev et nederlag for dem selv og et forstyrrende element for de øvrige elever.
Når unge vælger om i uddannelsessystemet, er det vigtigt at holde fast i dem, og her kan et ophold på en produktionsskole være både afklarende og kompetenceopbyggende.
Det kan hjælpe dem til et fornuftigt og gennemtænkt valg af uddannelse.
Lovforslagets del om, at unge, der skifter mellem ungdomsuddannelser, ikke skal være garanteret adgang til produktionsskolerne, risikerer at efterlade unge i en pausesituation.
Sådanne pauser følges måske op med aktivering, kontanthjælp eller et almindeligt job.
Det bliver sandsynligvis sværere at få dem alle tilbage på uddannelsessporet.
Den risiko vil vi ikke løbe.
Desuden bidrager disse unge, som kommer fra de almindelige ungdomsuddannelser, til et godt læringsmiljø på produktionsskolerne, og de bidrager til at højne produktionsskolernes almindelige image.
SF er imod at forringe ydelsen til eleverne.
Det er rigtigt, når bl.a. KL i sit høringssvar skriver, at vi risikerer at forringe de unges incitament til at gennemføre en uddannelse.
På produktionsskolerne foregår der en produktion, og man forsøger at skabe en arbejdspladslignende hverdag.
Derfor har ydelsen en funktion som en form for en egentlig aflønning; en aflønning, som også kan tages fra eleverne, hvis de ikke lever op til skolens arbejdsregler.
Skolerne er helt entydige i deres advarsler om ikke at tage dette pædagogiske værktøj fra dem.
Det bliver sværere at fastholde eleverne i en uddannelsessammenhæng, når afstanden bliver mellem SU og et ufaglært arbejde.
Det er en kortsigtet besparelse for regeringen, der vil få langtrækkende konsekvenser både for den unge og for samfundet.
For kort tid siden behandlede vi forslaget om dramatisk at forhøje elevernes udgifter til transport.
En stigning på op mod 70 pct. vil også være med til at holde især nogle uddannelsesfremmede unge væk fra skolerne.
For SF er uddannelse en investering, og vi glæder os over hver eneste ung, der går i gang med uddannelse.
Vi skal nemlig investere i produktionsskolerne og ikke skære ned.